《径山》
宋代·晁补之

盘崖绕壑步步高，仆痡马乏游人劳。
五峰崛起干云霄，众山奔走争来朝。
我行直欲犯星杓，意彻绝顶才山腰。
松间鸟语如我招，仰见白塔当林梢。
檐携上下若桔槔，路穷飞楼郁迢峣。
钦翁未来蔽菅茅，山精木怪讙游傲。
麇驰虺窜狌鼯跳，灵景晦昧何由昭。
忽然飞锡从江皋，穷探不惮东峰遥。
曲腰丈人白丝袍，再拜辞前风雹飘。
三百年来响锺铙，闽商海贾输金刀。
直栏横牖山周遭，晨参夜讽声嘈嘈。
碧杉紫柏罗旌旄，客来六月忘炎歊。
明月庵前醉松醪，白云峰顶瞰吴郊。
鹅毛一点钱塘潮，钱王宫阙如累樵。
临之股栗精魄超，归不得寐心摇摇。
含辉孤亭立峣崤，此地览景尤难逃。
五更月落禽嘲嘲，阳乌欲上海水烧。
晦明变化不终朝，倏阴忽晴状莫描。
夜阑灯青雨飘萧，偶坐两客论幻泡。
探玄穷妙窥寂寥，破除世事无丝毫，
不奈诗思犹强豪。归时日没红霞消，
荒崖老木山蝉号。

作者简介：晁补之（公元1053年—公元1110年），字无咎，号归来子，汉族，济州巨野（今属山东巨野县）人，北宋时期著名文学家。为“苏门四学士”（另有北宋诗人黄庭坚、秦观、张耒）之一。曾任吏部员外郎、礼部郎中。 工书画，能诗词，善属文。与张耒并称“晁张”。其散文语言凝练、流畅，风格近柳宗元。诗学陶渊明。其词格调豪爽，语言清秀晓畅，近苏轼。但其诗词流露出浓厚的消极归隐思想。著有《鸡肋集》、《晁氏琴趣外篇》等。